KOMISSION ASETUS (EY) N:o 2268/1999,
annettu 27 päivänä lokakuuta 1999,
tariffikiintiöiden mukaisten banaanien ja perinteisten AKT-banaanien tuonnista vuoden 2000 ensimmäisenä vuosineljänneksenä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 20 artiklan,
sekä katsoo seuraavaa:
1) Neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan järjestelmän osalta 28 päivänä lokakuuta 1998 annetun komission asetuksen (EY) N:o 2362/98(3), sellaisena kuin se on muutettuna asetuksella (EY) N:o 756/1999(4), 14 artiklan 1 kohdassa säädetään mahdollisuudesta vahvistaa tuontitodistusten antamista varten kolmeksi ensimmäiseksi vuosineljännekseksi ohjeellinen määrä, joka ilmaistaan yhtenäisenä prosenttiosuutena käytettävissä olevista määristä kunkin asetuksen liitteessä I mainitun alkuperän osalta.
2) Toisaalta yhteisössä vuonna 1999 kaupan pidettyjen banaanien määriin ja erityisesti ensimmäisen vuosineljänneksen aikaiseen todelliseen tuontiin sekä toisaalta yhteisön markkinoiden hankintaan ja kulutukseen vuoden 2000 saman ensimmäisen vuosineljänneksen aikana liittyvien tietojen analyysin perusteella on syytä vahvistaa koko yhteisön tyydyttävän hankinnan varmistamiseksi kunkin asetuksen (EY) N:o 2362/98 liitteessä I mainitun alkuperän osalta ohjeellinen määrä, jonka suuruus on 26 prosenttia sille myönnetystä määrästä.
3) Asetuksen (EY) N:o 2362/98 14 artiklan 2 kohdassa säädetty yksittäisten todistushakemusten enimmäismäärä on vahvistettava rajoittamatta kyseisen tuontimenettelyn mahdollista muuttamista vuonna 2000.
4) Tämän asetuksen säännökset annetaan markkinoiden hankinnan jatkuvuuden takaamiseksi vuoden 2000 ensimmäisen vuosineljänneksen aikana sekä toimittajamaiden kanssa käytävän kaupan jatkamiseksi, mutta ne eivät rajoita neuvoston tai komission mahdollisesti myöhemmin toteuttamia toimenpiteitä erityisesti niiden kansainvälisten sitoumusten noudattamiseksi, jotka yhteisö on Maailman kauppajärjestön (WTO) yhteydessä antanut, eivätkä toimijat voi perustaa oikeutettuja vaatimuksia näihin säännöksiin tuontijärjestelyn jatkamiseksi.
5) Edellä mainittujen tavoitteiden vuoksi on säädettävä, että vuoden 2000 ensimmäistä vuosineljännestä koskevia tuontitodistushakemuksia voivat jättää toimivaltaisten kansallisten viranomaisten rekisteröimät perinteiset ja uudet toimijat. Lisäksi on keskeytettävä uusien toimijoiden hyväksyminen ja rekisteröiminen sekä uudelleenjakoa koskevien todistusten myöntäminen. Näin ollen vuonna 1998 rekisteröityjen uusien toimijoiden todistushakemuksissa on oltava mukana todisteet todistukseen tarvittavasta vakuudesta.
6) Tämän asetuksen säännösten on tultava voimaan välittömästi.
7) Tässä asetuksessa säädetyt toimenpiteet ovat banaanin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Vahvistetaan asetuksen (EY) N:o 2362/98 14 artiklan 1 kohdassa tarkoitettu ohjeellinen määrä banaanien tuomiseksi asetuksen (ETY) N:o 404/93 18 ja 19 artiklassa tarkoitettujen tariffikiintiöiden ja perinteisten AKT-banaanien osana vuoden 2000 ensimmäiseksi vuosineljännekseksi 26 prosentiksi niistä määristä, jotka on vahvistettu kunkin edellä mainitun asetuksen liitteessä I mainitun alkuperän osalta.
2 artikla
Asetuksen (EY) N:o 2362/98 5 tai 8 artiklan mukaisesti vuonna 1999 rekisteröidyt perinteiset ja uudet toimijat voivat jättää vuoden 2000 ensimmäisen vuosineljänneksen osalta tariffikiintiöiden mukaisia banaaneja ja perinteisiä AKT-banaaneja koskevia tuontitodistushakemuksia, jotka koskevat 28 prosenttia tapauksen mukaan viitemäärästä tai vuosimäärästä, jonka toimivaltainen kansallinen viranomainen on niille vuodeksi 1999 ilmoittanut.
3 artikla
Keskeytetään asetuksen (EY) N:o 2362/98 5 artiklan 1 ja 2 kohdan sekä 8, 9 ja 20 artiklan soveltaminen.
4 artikla
1. Poiketen siitä, mitä asetuksen (EY) N:o 2362/98 25 artiklassa säädetään, uusien toimijoiden jättämissä tuontitodistushakemuksissa on oltava mukana todiste vakuudesta, jonka määrä on 18 euroa tonnilta komission asetuksen (ETY) N:o 2220/85(5) III osaston mukaisesti.
2. Jollei tämän asetuksen säännöksistä muuta johdu, sovelletaan asetuksen (EY) N:o 2362/98 säännöksiä.
5 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Sitä sovelletaan rajoittamatta neuvoston tai komission vuotta 2000 koskevien myöhempien päätösten soveltamista.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä lokakuuta 1999.